Kambodža: Pol Potin tyttärestä tuli riisiä viljelevä maisteri

Pol Potin tytär Sar Patchata hääkuvassaan vuonna 2014. Yle Uutisgrafiikka, lähde: The Phnom Penh Post

Syrjäisessä kylässä pidetyt häät olivat paikallisittain koreat: vieraille tarjoiltiin tuontijuomia, kuten ranskalaista anisviinaa ja Heineken-olutta.

Juhlapaikka oli puutarhan ympäröimä kolonialistinen rakennus Malain alueella Kambodžan lounaisosassa. Lahjaksi hääpari sai Yhdysvaltain dollareita.

Juhlista ei heti arvaisi, että morsiamen isä oli Kambodžaan sosialistista agraariutopiaa rakentanut Pol Pot. Punakhmerien johtajana toiminut mies on yksi kaikkien aikojen julmimpia kansanmurhaajia.

Pol Potin tyttären nimi on Sar Patchata.

Hän oli siihenastisen elämänsä viettänyt piilossa julkisuudelta, mutta häistä kohuttiin Kambodžan mediassa kolme vuotta sitten. Morsian oli ostanut hääpukunsa ja kenkänsä tiettävästi luksusliikkeistä Bangkokista, missä hän oli käynyt myös hääsuunnittelijan pakeilla.

Häiden yltäkylläisyys on aivan toista kuin mitä Sar Patchata koki lapsuudessaan.

Yle Uutisgrafiikka, kuvalähteet: AOP

Pol Potin tytär syntyi viidakossa alkeellisissa oloissa. Puisessa mökissä ei ollut sähköä eikä juoksevaa vettä. Asumus sijaitsi Kambodžan länsiosan Pailinissa, minne isä Pol Pot oli kannattajineen päätynyt kansanmurhan jälkeen.

Pol Potin punakhmerit olivat pakkosiirtäneet väestöä maaseudun työleireille, joissa monet kuolivat nälkään ja sietämättömiin oloihin. Tappolistalla olivat ennen kaikkea toisinajattelijat, mutta ihmisiä surmattiin ja kidutettiin myös täysin mielivaltaisesti. Jopa pikkulapsia teurastettiin.

Pol Pot ei joutunut koskaan vastaamaan teoistaan, vaan hän kuoli viidakossa vuonna 1998. 12-vuotias tytär Sar Patchata itki isänsä kuollessa, kertovat paikalla olleet.

Pikkutytön mahdollisuudet pärjätä elämässä tai välttämättä edes selvitä hengissä eivät näyttäneet lupaavilta.

Pelastajaksi koitui punakhmerien johtohenkilöihin kuulunut mies, joka nai Pol Potin lesken ja adoptoi tyttären. Isäpuoli teki sovinnon Kambodžan hallinnon kanssa, ja hänestä tuli varakas liikemies ja kuvernööri.

Adoptio mahdollisti Sar Patchatalle hyvän koulutuksen ja taloudellisesti turvatun elämän.

Pol Pot sylissään tytär Sar Patchata (lapsista keskimmäisenä) vuonna 1988. Getty images

Lapsuutensa aikana Patchata käytti turvallisuussyistä useita salanimiä, mutta lukioiässä hän päätti alkaa jälleen käyttää alkuperäistä nimeään isäpuolensa kannustamana.

Se ei aiheuttanut suuria hankaluuksia. Lukion opettajan mukaan tytön hirmuhallitsijaisästä vältettiin puhumasta, jotta tyttären tunteita ei olisi loukattu. Opettaja on kuvailut tyttöä kohteliaaksi ja ystävälliseksi oppilaaksi.

Patchatan kerrotaan olleen tyypillinen nuori nainen. Hän ihaili jalkapalloilija David Beckhamia, laulaja Beyoncéa ja näyttelijä Vin Dieseliä.

Hän oli ikäistensä tapaan myös aktiivinen sosiaalisessa mediassa, mutta myöhemmin hän on poistanut sivunsa pitääkseen matalampaa profiilia.

Lukion jälkeen Pol Potin tytär lähti opiskelemaan Malesiaan englantilaista kirjallisuutta ja valmistui maisteriksi. Samoihin aikoihin hän myös tapasi tulevan miehensä, jonka kanssa hän palasi kotiseudulleen Kambodžaan.

Häiden jälkeen Patchatasta ei ole juuri kuultu. Viimeisten tietojen mukaan hän viljelee miehensä kanssa riisiä ja viettää rauhallista maalaiselämää. Ilmeisesti hän on vetäytynyt maaseudulle ainakin osin taustansa takia.

Sar Patchata on sanonut olevansa ylpeä isästään tämän hirmuteoista huolimatta. Hän on kertonut rukoilevansa isänsä puolesta ja toivovansa tapaavansa tämän seuraavassa elämässä, jos seuraavaa elämää on.

Libya: Gaddafin poika, playboy hakattiin vankilassa

Yle Uutisgrafiikka, kuvalähteet: AP Graphics Bank ja Mick Tsikas / EPA

Mies istuu vankilan lattialla silmät sidottuina, taustalta kuuluu toisten vankien huutoa. Vartijat kysyvät mieheltä, haluaako tämä tulla hakatuksi seisaaltaan vaiko istualtaan.

– Miksi te tuollaista kysytte? Seisaaltaan, vastaa mies. Hän on Saadi Gaddafi, Libyan entisen diktaattorin Muammar Gaddafin poika.

Libyalaisessa vankilassa kuvattu video levisi maailmalle elokuussa 2015.

Saadi Gaddafi oli saanut tuomion osallistumisesta isänsä sortohallintoon sekä muun muassa henkirikoksesta. Saadi tappoi libyalaisen jalkapalloilijan toimiessaan maan jalkapalloliiton johtajana.

Saadia ei tunneta poliittisena vallankäyttäjänä, vaan ennen kaikkea maineestaan elostelijana – ja erikoisena jalkapalloilijana.

Hirmuhallitsijan poika halusi nuorena huippupelaajaksi. Koska omat kyvyt eivät riittäneet, sai Saadi taustatukea yksinvaltaiselta isältään.

Libyan liigassa vasta 27-vuotiaana debytoinut Saadi menestyi, mutta tämä johtui tiettävästi lähinnä siitä, että pelit pedattiin diktaattorin pojalle.

Hänen suuri unelmansa oli pelata Italian kärkiliigassa Serie A:ssa. Erilaisten järjestelyjen jälkeen hän pääsikin Perugian seuraan, mutta joutui istumaan vaihtopenkillä. Kentälle hänet otettiin yhdessä ottelussa 15 minuutin ajaksi.

Myöhemmin Saadi pelasi vielä 11 minuuttia Serie A:ssa Udinesen joukkueessa. Italian vuosinaan hän jäi kiinni myös dopingin käytöstä.

Saadi Gaddafi poseerasi Perugian seuran presidentin Luciano Gauccin kanssa siirtyessään Italian Serie A-liigaan vuonna 2003. Filippo Monteforte / EPA

Saadilla on maine playboyna. Hänen entinen henkivartijansa on kertonut, että mies käytti tuhansia puntia prostituoituihin sekä kokaiiniin asuessaan lontoolaisessa luksushotellissa vuonna 2010.

Ja kun rahat alkoivat loppua, marssi Libyan valtion rahoilla elänyt Saadi henkivartijansa mukaan maan Lontoon-suurlähetystöön vaatimaan lisää käteistä.

Tänä päivänä Saadi Gaddafi viruu vankilassa Libyassa.

Romania: Ceaușescun poika potee rahapulaa

Yle Uutisgrafiikka, kuvalähteet: AOP ja AP / Lehtikuva

Romanian pääkaupungin Bukarestin laitamilla elää harmaantunut mies, jolla näyttää olevan melko tavanomaisia rahahuolia: oma asunto meni erossa. Onnekseen mies saa asua varakkaan uuden appensa omistamassa talossa.

Miehen 450 euron eläke on romanialaisittain hyvä, mutta leveään elämään se ei riitä.

Ja tämä eläkeläismies sattuu tietämään poikkeuksellisen paljon koreasta elämäntyylistä.

Mies on Valentin Ceaușescu, Romanian entisen diktaattorin poika. Isä Nicolae Ceaușescu eli perheineen palatsien ylellisyydessä samalla, kun kansa näki nälkää. Arvostelijansa isä hiljensi voimakeinoin, mutta uskoi loppuun asti romanialaisten rakastavan häntä.

Diktaattorin ainoa elossa oleva jälkeläinen Valentin on pitänyt matalaa profiilia.

Poika esiintyi kuitenkin julkisuudessa 2000-luvun alussa, jolloin hän vaati Romanian valtiota palauttamaan takavarikoidun taidekokoelman. Kokoelman Valentin oli saanut isänsä kautta.

Viranomaiset ottivat maalaukset ja taidekirjat haltuunsa Romanian vallankumouksessa 1989, jolloin Nicolae Ceaușescu ja hänen vaimonsa Elena teloitettiin. Tuolloin myös Valentin pidätettiin useiksi kuukausiksi, mutta myöhemmin häntä vastaan nostetuista syytteistä luovuttiin.

Vuonna 2009 oikeus määräsi lopulta museon palauttamaan kokoelman Ceaușesculle.

Valentin Ceaușescu laski kukkia vanhempiensa haudalle muistotilaisuudessa joulupäivänä 2010. imago stock / AOP

Ceaușescu on käräjöinyt myös isänsä nimen käytöstä. Hän nosti oikeusjutun bukarestilaista teatteria vastaan, joka oli tehnyt esityksen diktaattorista. Suositun teatterikappaleen nimi oli “Nicolae Ceaușescun viimeiset tunnit”.

Valentinin perusteena oikeudenkäynnille oli se, että hän koki omistavansa oikeudet isänsä nimeen. Nimi oli rekisteröity, ja pojan asianajajan mukaan jokaiseen kirjaan, elokuvaan tai esitykseen, joissa nimi esiintyy, on oltava pojan lupa.

Lakimies sanoi, ettei Valentin tavoitellut rahaa, vaan halusi estää pilkanteon isästään. Käräjöinnin motiiveja kuitenkin epäiltiin.

Työuransa Valentin Ceaușescu teki ydinfysiikan instituutissa. Politiikkaan hän ei ole osallistunut.

Yhdessä harvoista antamistaan haastatteluista Valentin Ceaușescu kertoi, ettei ole koskaan pelännyt oman turvallisuutensa puolesta taustansa takia. Hän sanoi, että on aina voinut luottaa ystäviinsä.

Valentin Ceaușescu uskoo, että rauhanomainen vallanvaihto olisi ollut Romaniassa mahdollista. Romaniasta olisi siten tullut vähemmän korruptoitunut, hän uskoo.

Yle Uutisgrafiikka, kuvalähteet: EPA ja Lehtikuva

Ugandan hirmuhallitsijan pojat: Jengitappelija ja Facebook-aktiivi

Somalialaisen opiskelijan elämä päättyi väkivaltaisesti bussipysäkillä Camdenissa Pohjois-Lontoossa vuonna 2007. Joukko afrikkalaistaustaisia nuoria pahoinpiteli nuorukaisen kuoliaaksi puukoilla ja vasaroilla.

Yksi hakkaajista oli 25-vuotias Faisal Wangita, Ugandan diktaattorin Idi Aminin poika. Wangita tuomittiin teostaan viideksi vuodeksi vankilaan.

Wangita on suuresta sisarkatraasta. Idi Aminin on arvioitu tehneen 43 lasta seitsemän eri naisen kanssa.

Faisal Wangita syntyi Saudi-Arabiassa, jossa Amin eli maanpaossa syrjäyttämisensä jälkeen. Faisal muutti kuitenkin jo noin vuoden vanhana Britanniaan, kun äiti ja Idi Amin erosivat.

Lontoossa varttunut poika syrjäytyi ja liittyi Tottenhamin somalijengiin. Pahoinpitelyssä kuollut nuori kuului kilpailevaan jengiin.

Tuomion saatuaan Faisal karkotettiin Britanniasta. Vuonna 2010 hänen kerrottiin saapuneen salaa isänsä synnyinmaahan Ugandaan.

Tiedon asiasta kertoi tuolloin Aminin vanhempi poika Taban. Hän kieltäytyi antamasta toimittajalle velipuolensa yhteystietoja ja syytti Britannian viranomaisia noitavainosta Aminin jälkeläisiä kohtaan.

Tämän jälkeen nykyisin 36-vuotiaasta Faisalista ei ole kuultu.

Kuvakaappaus Jaffar Aminin Facebook-sivuista. Facebook / Yle Uutisgrafiikka

Faisalin velipuolta Jaffar Aminia ei sen sijaan ole vaikea jäljittää. Mies päivittää aktiivisesti kuvia avoimille Facebook-sivuilleen.

Ugandan pääkaupungissa Kampalassa asuva Jaffar julkaisee mielellään otoksia niin perheestään, ystävistään kuin suosimastaan jalkapallojoukkueestakin. Hiljattain hän latasi Facebookiin myös vanhoja kuvia isästään.

Jaffar, 49, on elänyt ilmeisesti normaalia perhe-elämää.

Hän on työskennellyt kansainvälisessä DHL-logistiikkakonsernissa ja esiintynyt mainosäänenä muun muassa lentoyhtiö Qatar Airwaysin mainoksissa.

Hän on myös harkinnut asettumista ehdolle vaaleissa, Jaffar Amin kertoi amerikkalaistoimittajalle, jolle mies antoi haastattelun niin ikään Facebookin kautta.

Samaiselle toimittajalle Jaffar avautui myös lapsuudestaan. Hän oli 12-vuotias, kun Idi Amin syrjäytettiin ja perhe pakeni maasta. Perheenjäsenet asettuivat Saudi-Arabiaan, missä öljyvaltio antoi perheelle kuukausittain 26 000 dollarin kulukorvauksen.

Pojasta tuli Saudi-Arabiassa isänsä avustaja ja asiainhoitaja.

– Päivät kuluivat shoppaillessa. Supermarket oli isäni suosikkipaikkoja, hän kertoi.

Täytettyään 18 vuotta Jaffar lähti opiskelemaan Britanniaan. Pian valmistuttuaan nuori mies päätti muuttaa Ugandaan.

Idi Aminin valtakaudella Ugandassa tapettiin jopa 400 000 ihmistä. Sotilaat kiduttivat ihmisiä, ja Idi Aminin itsensä on väitetty syyllistyneen jopa kannibalismiin.

Jaffar sanoo, ettei silti ole pelännyt diktatuurista kärsineiden ihmisten kostavan hänelle isänsä hirmutöitä.

Jaffarin lisäksi muut Ugandaan palanneet sisarukset tai sisarpuolet elävät tiettävästi melko tavallista elämää. Varallisuutta Idi Amin ei ilmeisesti jättänyt jälkeensä. Ulkomaille jääneet Aminin lapset ovat hekin pitäneet matalaa profiilia.

Pohjois-Korea: Missä Kim Jong-ilin raikulipoika on nyt?

Yle Uutisgrafiikka, kuvalähteet: EPA ja PA Photos / Lehtikuva

Isokokoinen mies ei oikein haluaisi puhua japanilaiselle kuvausryhmälle Kiinan Macaossa. Hän kuitenkin myöntää olevansa nimeltään Kim Jong-nam.

– En ole loikannut Pohjois-Koreasta. Ne väitteet ovat täysin keksittyjä. Asun yhä siellä ja olen vain matkalla Macaossa, hän sanoi vuonna 2009.

Pohjois-Korean johtajan Kim Jong-ilin vanhinta poikaa ei aikaisemmin ollut nähty televisiohaastattelussa.

Samoihin aikoihin isä-Kimin odotettiin ilmoittavan, että hän valitsee seuraajakseen toisen poikansa, kuopuksen Kim Jong-unin.

Nuoremman velipuolen suosiminen ei näyttänyt Kim Jong-namia haittaavan.

– En ole kiinnostunut politiikasta, mies kuittasi.

Kim Jong-namia pidettiin pitkään isänsä todennäköisenä seuraajana.

Hän kuitenkin ajautui tämän epäsuosioon jouduttuaan pidätetyksi Tokiossa. Väärennetyllä Dominikaanisen tasavallan passilla matkustanut Kim oli menossa Tokion Disneylandiin.

Selkkaus oli nolo, ja Kim Jong-nam katosi julkisuudesta. Sittemmin hänet nähtiin siellä täällä: Macaon kasinoiden lisäksi ainakin Singaporessa, Malesiassa, Indonesiassa ja Ranskassa.

Kim Jong-namin olinpaikka on ollut jälleen epäselvä sen jälkeen, kun hänen vaikutusvaltainen enonsa teloitettiin Pohjois-Koreassa joulukuussa 2013. Eno Jang Song-thaek oli rahoittanut sukulaispojan elämää ulkomailla.

Enon teloituksen jälkeen Kim Jong-nam on nähty tiettävästi ainakin Ranskassa ja Indonesiassa.

Kiinan viranomaisten on sanottu suojelleen Kim Jong-namia, jonka on väitetty joutuneen Pohjois-Korean agenttien murhayrityksen kohteeksi Macaossa.

Kim Jong-namin tiedetään nauttineen mukavasta elämästä ulkomailla. Sekä pelaaminen että juhliminen on maistunut miehelle, jonka toinen vaimo asui ainakin 2000-luvun alkupuolella Pekingissä ja toinen Macaossa.

Kim Jong-nam vieraili säännöllisesti Pohjois-Koreassa ainakin isänsä kuolemaan saakka. Pojan tiedetään arvostelleen suljetun erakkovaltion järjestelmää vapaasta maailmasta saamiensa kokemusten perusteella.

Kuuba: Castron tytär arvosteli isäänsä USA:ssa

Yle Uutisgrafiikka, kuvalähteet: AP Graphics Bank ja AOP

Pikkulapsena Alina Fernandez näki, kuinka outo hahmo vieraili salaa hänen äitinsä luona pikkutunneilla. Vasta kymmenen vuoden iässä Alina oppi, että vierailija oli sama mies, joka puhui televisiossa tuntikausia.

Ja että mies on hänen isänsä.

Alina syntyi vuonna 1956 Fidel Castron ja Natalia Revueltan aviottomasta suhteesta. Vartuttuaan Fernandezille valkeni hänen oma erityisasemansa johtajan tyttärenä.

Alina huomasi olevansa usein eri mieltä isänsä kanssa, ja lopulta hänestä tuli Fideli Castroa arvosteleva toisinajattelija.

Alinasta kehittyi isänsä äänekäs arvostelija, mutta vankilaan tytär ei joutunut koskaan monien muiden toisinajattelijoiden tavoin.

Alina yritti monta kertaa loikata Kuubasta, mutta yritykset epäonnistuivat. 37-vuotiaana hän onnistui pakenemaan espanjalaiseksi turistiksi naamioituneena. Hän haki turvapaikkaa Yhdysvalloista, missä hän nykyään asuu.

Alina Fernandez on kysytty puhuja, joka on luennoinut paljon Kuubasta. Hän on kirjoittanut isästään kirjan ja työskennellyt kommentaattorina radio- ja televisiokanavilla.

Isänsä kuolemaa Alina Fernandez ei ole julkisesti kommentoinut.

Lähteitä:

http://www.phnompenhpost.com/national/pol-pot%E2%80%99s-daughter-weds (siirryt toiseen palveluun)

http://www.irishtimes.com/news/i-wanted-things-reformed-i-told-my-father-things-should-change-1.793103 (siirryt toiseen palveluun)

http://www.libertatea.ro/ultima-ora/valentin-ceausescu-traieste-din-mila-socrilor-exclusiv-1206721 (siirryt toiseen palveluun)

http://foreignpolicy.com/2015/04/07/this-man-i-call-father/ (siirryt toiseen palveluun)

http://www.newstalk.com/Drugs-geopolitics-and-no-talent:-How-Saadi-Gaddafi-made-it-in-Serie-A (siirryt toiseen palveluun)

http://english.chosun.com/site/data/html_dir/2013/12/17/2013121701475.html?related_all (siirryt toiseen palveluun)